অর্থনৈতিক রিপোর্টার : বাণিজ্যমন্ত্রী তোফায়েল আহমেদ বলেছেন, বিদেশে বাংলাদেশের উৎপাদিত ফলের প্রচুর চাহিদা রয়েছে। দেশে এখন প্রায় ৮০ প্রজাতির ফল উৎপাদিত হচ্ছে। দেশের অভ্যন্তরীণ চাহিদা মিটিয়ে অনেক ফল বিদেশে রপ্তানি করা সম্ভব। এ জন্য ফল প্রক্রিয়াকরণ করতে হবে। সরকার ৭ম পঞ্চবার্ষিকী পরিকল্পনা মোতাবেক রপ্তানি পণ্য সংখ্যা বৃদ্ধি ও রপ্তানি বাজার সম্প্রসারণ করা হচ্ছে। প্রচলিত রপ্তানি পণ্যের পাশাপাশি অপ্রচলিত পণ্য রপ্তানি বৃদ্ধি করতে সরকার উৎসাহ প্রদান করে যাচ্ছে। ইতোমধ্যে সরকার কৃষিপণ্য রপ্তানিতে শতকরা বিশ ভাগ নগদ আর্থিক সহায়তা প্রদান করার সিদ্ধান্ত ঘোষণা করেছে। অপ্রচলিত পণ্য হিসেবে বাংলাদেশে ফল রপ্তানি লাভজনক হবে। গতকাল ঢাকায় কৃষিবিদ ইনস্টিটিউট বাংলাদেশ অডিটোরিয়ামে কৃষি মন্ত্রণালয় আয়োজিত তিন দিনব্যাপি জাতীয় ফলদ বৃক্ষরোপণ পক্ষ ২০১৬ ও জাতীয় ফল প্রদর্শনীর উদ্বোধন করে ‘অর্থ পুষ্টি স্বাস্থ্য চান দেশি ফল বেশি খান’ শীর্ষক সেমিনারে প্রধান অতিথির বক্তব্যে বাণিজ্যমন্ত্রী এ সব কথা বলেন।